རང་རེ་འགྲོ་བའི་རིས་ཀྱི་སེམས་ཅན་སྤྱི་མཐུན་གྱི་དབང་པོ་ལྔའི་ཉེ་བར་ལོངས་སུ་སྤྱོད་པའི་འདོད་པའི་ཡོན་ཏན་ལྔའམ་དྲུག་ཏུ་འདོད་པ་ལྟར་སྣང་ཞིང་སྲིད་པའི་ཆོས་ཐམས་ཅད་ལ་ཇི་ལྟར་བློའི་འཇུག་ལྡོག་བྱེད་པའི་ཚུལ་བཤད་པ་ལ་སྤྱི་དང་བྱེ་བྲག་གཉིས་ལས།དང་པོ་སྤྱིར་ཆེད་དུ་བརྗོད་པའི་འདོད་པའི་ཡོན་ཏན་ཞེས་པའི་ངེས་ཚིག་འདི་གསལ་པོར་ཤེས་དགོས་པ་ཡིན་ལ།འདོད་པ་ཞེས་པ་ནི་ཡུལ་ཡིད་དུ་འོང་བ་ལ་སེམས་མངོན་པར་ཞེན་པའི་ཆ་དེ་ཡིན་ཞིང་དེ་ལ་ཁྱད་གཞི་དང་ཁྱད་ཆོས་འབྲེལ་བའི་འདོད་པའི་ཞེས་དྲུག་སྒྲ་སྦྱར་བར་བྱས་ཏེ།ཡུལ་གྱི་དངོས་པོ་དེའི་ཕན་ཡོན་ནམ་འབྲས་བུའི་ཆོས་ཁྱད་པར་དང་ལྡན་པ་ནི་ཡོན་ཏན་ཡིན་ཕྱིར་དེ་བས་འདོད་པའི་ཡོན་ཏན་ཞེས་བརྗོད་པར་བྱེད་དོ།དེ་ལ་རྣམ་པའི་སྒོ་ནས་དབྱེ་ན་གཟུགས་དང་སྒྲ་དང་དྲི་དང་རོ་དང་རེག་བྱ་བཅས་ལྔ་གྲངས་སུ་བགྲང་བར་བཞེད་ལ།དང་པོ་གཟུགས་ནི་མིག་ཤེས་ཀྱི་བཟུང་ཡུལ་ཏེ་གཟུགས་སུ་རུང་བར་གཟུགས་ཀྱི་མཚན་ཉིད་འཇོག་པ་ལྟར་དཔེར་ན་ཤ་ལ་གྲི་གཟུགས་ལྟ་བུར་གནོད་པ་བྱ་རུང་བའི་ཡུལ་གྱི་དངོས་པོ་གྲུབ་པའི་གཟུགས་གང་ཞིག་ཆེ་བར་རི་ར་བ་བྲག་ཁང་ཁྱིམ་ལྟ་བུའི་གཟུགས་དང་།ཆུང་བ་ཤིག་དང་སྲོ་མ་ཉི་ཟེར་གྱི་རྡུལ་ལྟ་བུའི་གཟུགས་ཀྱི་ཆ་ཤས་སུ་སྣང་བའི་ཆོས་ལ་འཇུག་ཅིང་།དེ་བཞིན་དུ་སྒྲ་ནི་རྣ་བའི་ཡུལ་ཏེ།མཛོད་ལས་ཟིན་པའི་འབྱུང་བའི་རྒྱུ་གྱུར་པའི་སྒྲ་དང་མ་ཟིན་པའི་འབྱུང་བའི་རྒྱུ་གྱུར་པའི་སྒྲ།སེམས་ཅན་ལ་ལུང་དུ་སྟོན་པའི་སྒྲ་དང་ལུང་དུ་མ་བསྟན་པའི་སྒྲ་སོགས་གསུངས་མོད་མདོར་ན་ཆེ་བ་ས་ཆུ་མེ་རླུང་སོགས་འབྱུང་བ་བཞིའི་སྒྲ་ལྟ་བུ་དང་ཆུང་བར་དབུགས་འབྱིན་རྔུབ་དང་སེལ་གོ་གཏོག་པའི་སྒྲ་ལྟ་བུ་ནང་གསེས་སུ་དེ་དག་ལ་སྙན་མི་སྙན་བར་མའི་དབྱེ་བ་སོགས་ཅི་རིགས་འབྱུང་ངོ་།དྲི་ནི་སྣའི་ཡུལ་ཏེ།དེ་ལ་ཞིམ་མི་ཞིམ་གཉིས་ཏེ།ལྷན་སྐྱེས་ཀྱི་དྲི་དང་།སྦྱར་བྱུང་གི་དྲི་སོགས་ནང་གསེས་སུ་དབྱེ་བ་མང་ཙམ་ཡོད་དོ།།རོ་ནི་ལྕེའི་ཡུལ་ཏེ།ཡིད་དུ་འོང་བའི་རོ་མངར་བ་བུ་རམ་དང་།ཡིད་དུ་མི་འོང་བའི་རོ་ཁ་བ་ཏིག་ཏ་ལྟ་བུའོ།རེག་བྱ་ནི་ལུས་ཀྱི་ཡུལ་ཏེ།རྒྱུ་འབྱུང་བ་བཞིའི་རེག་བྱ་དང༌།འཇམ་རྩུབ་ལྕི་ཡང་བཀྲེས་སྐོམ་གྲང་བ་སོགས་འདི་དག་གིས་མཚོན་ནས་ལུས་ཀྱི་ཕྱི་དང་ནང་གི་རེག་བྱ་མྱོང་ཚུལ་དུ་མ་ཡོད་པ་ཤེས་པར་བྱའོ།།